Geert Hofstede

**Gerard Hendrik Hofstede** (* 2. október 1928, Haarlem, Holandsko† 12. február 2020, Velp) bol holandský sociológ. Zaoberal sa predovšetkým skúmaním vzťahov medzi rôznymi národnými kultúrami a kultúrou v rámci organizácií. V súčasnosti je v oblasti manažmentu jedným z najviac citovaných neamerických autorov.

V roku 1953 absolvoval magisterské štúdium v odbore prírodných vied na Technologickom inštitúte v Delfte a v roku 1967 získal titul PhD na Groningenskej univerzite. V rokoch 1953 - 1955 slúžil v holandskej armáde ako technický dôstojník. Od roku 1955 bola jeho manželkou Maaike A. van den Hoek, mali štyroch synov..

## Kariéra
Do povedomia odbornej verejnosti sa dostal na konci sedemdesiatych a na začiatku osemdesiatych rokov minulého storočia, keď publikoval svoju teóriu národných kultúr. Podkladom pre jej vypracovanie boli Hofstedeho osobné skúsenosti získané počas pôsobenia v spoločnosti IBM Európe, kde založil a viedol oddelenie personálneho výskumu. Vytvoril vtedy *IBM International Employee Opinion Research Program* - program výskumu názorov zamestnancov, ktorého cieľom bolo zistenie vplyvu národnej kultúry na kultúru organizácie a určenie odlišností medzi jednotlivými národnými kultúrami v štýle riadenia, komunikácii a ďalších rovinách fungovania organizácie. 

Po odchode od spoločnosti IBM sa stal profesorom na viacerých medzinárodných školách: od roku 1971 do roku 1973 ako externista prednášal problematiku organizačného správania na IMD (International Institute for Management Development) v Lausanne. V období rokov 1973 až 1979 pôsobil ako profesor manažmentu na EIASM (European Institute for Advanced Studies in Management) v Bruseli a zároveň ako hosťujúci profesor manažmentu na INSEAD vo francúzskom Fontainebleau. V roku 1980 stál Geert Hosfede ako spoluzakladateľ pri vzniku IRIC (Institute for Research on Intercultural Cooperation). V roku 1985 sa stal profesorom na Maastrichtskej univerzite, kde až do roku 1993 vyučoval. Neskôr pracoval ako poradca pre rôzne vládne a podnikateľské organizácie, napríklad pre Svetovú banku, OECD či pre Európsku komisiu.

## Prínos
Hofstedeho najznámejšia kniha nesie názov *Culture’s Consequences: International Differences in Work-related Values* (po slovensky *Dôsledky kultúry: Medzinárodné rozdiely v hodnotách súvisiacich s prácou*). Jej obsahom je analýza výsledkov prieskumu, ktorý bol vykonaný na vzorke viac než 116 000 zamestnancov spoločnosti IBM zo 40 krajín celého sveta. Poukazuje na odlišnosti medzi kultúrami a prináša teórie vysvetľujúce kultúrnu rôznorodosť, ktoré sú často označované ako tzv. „Hofstedeho dimenzie“. Patrí k nim:
* veľká verzus malá miera vyhýbania sa neistote
* veľké verzus malé rozpätie moci
* maskulinita verzus femininita
* individualizmus verzus kolektivizmus
* dlhodobá verzus krátkodobá orientácia

Z výsledkov tohto výskumu vyplynulo, že národná kultúra určuje v súvislosti s riadením predovšetkým:
* tendencie organizácie pri tvorbe a výbere organizačnej štruktúry,
* mieru zdôrazňovania jednotlivých manažérskych funkcií,
* štýl riadenia vedúcich pracovníkov a spôsob rozhodovania v organizácii,
* predstavy pracovníkov o úlohe manažéra v organizácii,
* motivačné vzorce príslušníkov jednotlivých kultúr.

Hofstedeho štúdia v IBM sa preslávila ako prelomové dielo z oblasti sociálnych vied venované problematike medzikultúrnych vzťahov. Odvolávajú sa na ňu mnohé významné publikácie z rôznych odborov, napríklad zo sociológie, antropológie, práva, histórie, ekonómie či podnikovej ekonomiky. Tento koncept našiel uplatnenie aj v rámci analýzy najrôznejších sektorov ako je rozdelenie príjmov, výdavky na obranu, právne systémy, politika sociálneho zabezpečenia, náhle prepuknutia násilia a konfliktov, náboženské hodnoty a správanie, štátne a korporátne riadenie ekonomiky či práca.

## Čestné tituly
* člen Academy of Management, USA
* vynikajúci študent Academy of International Business
* medzinárodný čestný člen AIESEC
* čestný člen SIETAR Europe
* Doctor Honoris Causa, Nyenrode University, Holandsko
* Doctor Honoris Causa, Nov Bulgarski Universitet, Sofia, Bulharsko
* Doctor Honoris Causa, Οικονομικό Πανεπιστήμιο Αθηνών (Athénska univerzita ekonómie a obchodu), Athény, Grécko
* Doctor Honoris Causa, Göteborgs Universitet, Gothenburg, Švédsko

## Bibliografia
* *The Game of Budget Control. How to Live With Budgetary Standards and Yet Be Motivated By Them.*, 1967
* *Culture's Consequences: International Differences in Work-related Values*, 1980
* *Uncommon Sense About Organizations: Cases, Studies, and Field Observations*, 1994
* *Cultures and Organizations: Software of the Mind*, 1997
* *Culture's Consequences: Comparing Values, Behaviors, Institutions, and Organizations Across Nations*, 2001

## Referencie

## Externé odkazy
* Oficiálna stránka
* Životopis
* Professor Emeritus - Geert Hofstede

Kategória:Holandskí sociológovia
Kategória:Osobnosti z Haarlemu
Kategória:Absolventi Rijksuniversiteit Groningen
Kategória:Držitelia čestných doktorátov